นางสาวสุภาภรณ์ น้ำขาว โรงเรียนวัดปู่เจ้า

ชื่อเรื่อง : ควายแทนคุณ

ที่มา : นิทานนำบุญ

ผู้แต่ง : nambun13

วันที่เผยแพร่ : 1 กันยายน 2562

**นิทานเรื่อง ควายแทนคุณ**

นานมาแล้ว ยังมีเด็กกำพร้าคนหนึ่งอาศัยอยู่ในกระท่อมหลังเล็ก ๆ กับควายน้อยเพื่อนรักของเขา เจ้าควายตัวนี้เป็นสมบัติเพียงอย่างเดียวที่พ่อแม่ทิ้งไว้ให้ก่อนที่ท่านจะจากเขาขึ้นสวรรค์ เด็กน้อยจึงสนิทสนมและผูกพันกับควายของเขามาก

สิบปีต่อมา  เด็กเลี้ยงควายเติบโตขึ้นเป็นหนุ่มน้อยที่แม้จะยากจนแต่ก็มีความสุข ส่วนเจ้าควายที่ช่วยเขาไถนาทำนาก็ค่อย ๆ แก่ตัวลงจนทำงานต่อไปไม่ไหว  เมื่อชาวบ้านเห็นดังนั้น ชาวบ้านจึงแนะนำให้เด็กหนุ่มฆ่าควายเสีย เพราะการเลี้ยงควายที่ทำงานไม่ได้เป็นการสิ้นเปลืองโดยเปล่าประโยชน์ แต่เนื่องจากเด็กหนุ่มรักควายของเขามาก เด็กหนุ่มจึงเลี้ยงมันต่อไปโดยมิได้ให้มันทำงานใด ๆ ทั้งสิ้น ครั้นเมื่อชาวบ้านทราบข่าว  ชาวบ้านก็พากันหาว่าเด็กหนุ่มโง่เขลาไร้ความคิด เพราะในยุคที่ข้าวยากหมากแพง แค่การหาเลี้ยงตัวเองก็ยังเป็นเรื่องที่ยาก  อย่างไรก็ตาม แม้ชาวบ้านจะทัดทานสักเพียงไร หนุ่มน้อยก็ไม่หวั่นไหว**เขาคิดเพียงว่า…การตอบแทนผู้มีพระคุณให้ดีที่สุดเป็นสิ่งที่ถูกที่ควรแล้ว**

สามปีต่อมา เมื่อเจ้าควายรู้ตัวว่ามันกำลังจะต้องจากโลกนี้ไป  มันจึงตั้งจิตรวมพลังครั้งสุดท้ายแล้วมาเข้าฝันหนุ่มน้อยผู้เป็นทั้งนายและเพื่อนของมัน ในความฝัน…เจ้าควายบอกลาเด็กหนุ่มด้วยความอาลัยรัก มันกล่าวขอบคุณสำหรับทุกสิ่งทุกอย่างและขอร้องให้เด็กหนุ่มแล่หนังของมันไปทำตัวหนังตะลุง แล้วจัดแสดงหนังตะลุงติดต่อกันเป็นเวลาเจ็ดคืน โดยมันย้ำว่า ***“นี่เป็นสิ่งสุดท้ายที่ฉันพอจะมอบให้แก่เจ้านายได้”*** เมื่อเด็กหนุ่มตื่นนอนในตอนเช้าและพบว่าควายของเขาได้ตายไปจริง ๆ แม้เด็กหนุ่มจะโศกเศร้าและไม่เข้าใจเจตนาของเจ้าควายนัก แต่เขาก็ยินยอมทำตามคำที่เจ้าควายขอร้อง ด้วยเหตุนี้เอง  เด็กหนุ่มจึงลงมือนำหนังควายมาตากแดด  แช่น้ำยา แล้วฉลุลายเป็นตัวหนัง  จากนั้น เขาก็ผูกโรงแสดงหนังตะลุงขึ้นที่หน้ากระท่อมของเขา เมื่อชาวบ้านรู้ว่าจะมีการจัดแสดงหนังตะลุง ผู้คนที่ว่างจากงานก็พากันมาปูเสื่อรอดูหนังตะลุงเพื่อฆ่าเวลาเล่น  แต่ทันทีที่เงาของตัวหนังซึ่งทำจากหนังของเจ้าควายปรากฏบนจอผ้าสีขาวและเมื่อเด็กหนุ่มเริ่มเล่าเรื่องราวที่เขาเตรียมมา  เงาของตัวหนังซึ่งเคลื่อนไหวคล้ายกับมันมีชีวิตก็สะกดผู้ชมจนทุกคนไม่อาจละสายตาไปจากจอหนังได้

เนื้อเรื่องของหนังตะลุงที่เด็กหนุ่มจัดแสดงนั้นทั้งเศร้าสร้อยและเปี่ยมสุข เด็กหนุ่มเล่าถึงชีวิตของเขาที่ผูกพันกับเจ้าควายเพื่อนรัก  รวมทั้งเรื่องของควายทั้งหลายที่มักถูกชาวบ้านฆ่าทิ้งเมื่อพวกมันไร้ประโยชน์  เด็กหนุ่มเล่าเรื่องไปร้องไห้ไปอย่างเข้าถึงอารมณ์โดยเฉพาะตอนที่เจ้าควายเพื่อนรักต้องจากเขาไปอย่างไม่มีวันหวนกลับ ซึ่งเมื่อผู้ชมดูจบ ทุกคนก็พากันร้องไห้ตามด้วยความซาบซึ้ง แล้วนำเรื่องที่ได้ดูไปบอกเล่าให้คนอื่น ๆ ได้รับรู้ เมื่อข่าวเรื่องการแสดงหนังตะลุงที่น่าประทับใจเล่าลือไปถึงในวัง พระราชาผู้ชื่นชอบการชมมหรสพจึงปลอมตัวมาดูการแสดงหนังตะลุงของเด็กหนุ่มด้วย  พระราชาผู้นี้ทรงเป็นพระราชาผู้เมตตา เมื่อพระองค์ได้ชมหนังตะลุง พระองค์ก็ทรงซาบซึ้งจนเสียน้ำตาเช่นเดียวกับผู้ชมคนอื่น ๆ  และเมื่อพระราชามาทราบภายหลังว่า เรื่องราวทั้งหมดมีที่มาจากเรื่องจริง พระองค์ก็ยิ่งประทับใจมากขึ้นไปอีก

หลังจากที่พระราชาได้ชมการแสดงหนังตะลุงไปแล้ว  พระองค์ก็ทรงกลับมาครุ่นคิดถึงเด็กหนุ่มผู้มีจิตใจดีงามและควายผู้เสียสละทำงานหนักมาตลอดชีวิต  พระราชาคิดว่าพระองค์สามารถทำอะไรบางอย่างได้ ในที่สุดพระราชาก็ตัดสินใจรับตัวเด็กหนุ่มผู้ไร้ญาติขาดมิตรเข้ามาชุบเลี้ยงในวัง โดยพระองค์ทรงแต่งตั้งให้เด็กหนุ่มเป็นนายหนังตะลุงประจำราชสำนัก  นอกจากนี้พระองค์ยังกรุณารับซื้อควายชราที่ทำงานไม่ได้จากชาวบ้านทั้งหลาย แล้วนำพวกมันมาเลี้ยงดูเพื่อให้พวกมันมีชีวิตบั้นปลายที่เป็นสุขอีกด้วย เด็กหนุ่มดีใจมากที่เขาได้รับความเมตตาจากพระราชาและดีใจที่เห็นควายทั้งหลายไม่ต้องถูกฆ่าตายเมื่อแก่เฒ่า  ในเวลานี้…เขาเข้าใจแล้วว่าเพราะเหตุใดเจ้าควายจึงมาเข้าฝันและขอให้เขานำหนังของมันมาใช้ทำหนังตะลุง

เด็กหนุ่มรู้สึกขอบคุณเจ้าควายเพื่อนรักที่หวังดีต่อเขาทุกลมหายใจ  ในขณะเดียวกัน  เขาก็สัญญากับตัวเองว่า เขาจะไม่มีวันลืมเพื่อนรักของเขาและจะดูแลหนังของมันเป็นอย่างดีตลอดชั่วชีวิต

**คำถามที่ 1 แบบเลือกตอบ**

1. เด็กหนุ่มนำหนังควายมาทำอะไร
2. หนังกลอง
3. หนังตะลุง
4. กระเป๋าหนัง
5. รองเท้าหนัง

เฉลย/แนวคำตอบ คำตอบที่ : ข. หนังตะลุง

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: แบบเลือกตอบ

ความสอดคล้องตัวชี้วัด: ท ๑.๑ ป.๔/๓ : อ่านเรื่องสั้นๆ ตามเวลาที่กำหนด และตอบคำถามจากเรื่องที่อ่าน

**คำถามที่ 2 แบบเลือกตอบเชิงซ้อน**

1. **“เพราะในยุคที่ข้าวยากหมากแพง แค่การหาเลี้ยงตัวเองก็ยังเป็นเรื่องที่**

**ยาก  อย่างไรก็ตาม แม้ชาวบ้านจะทัดทานสักเพียงไร หนุ่มน้อยก็ไม่หวั่นไหว”**

จากข้อความข้างต้นตรงกับสำนวนใด

1. ข้าวใหม่ปลามัน
2. หนูตกถังข้าวสาร
3. ข้าวเหลือเกลือแพง
4. เงินทองข้าวของ

เฉลย/แนวคำตอบ คำตอบที่ : ค. ข้าวเหลือเกลือแพง

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: แบบเลือกตอบเชิงซ้อน

ความสอดคล้องตัวชี้วัด:  ท ๑.๑ ป.๔/๒ : อธิบายความหมายของคำประโยค และสำนวนจากเรื่องที่อ่าน

ท ๑.๑ ป.๔/๓ : อ่านเรื่องสั้นๆ ตามเวลาที่กำหนด และตอบคำถามจากเรื่องที่อ่าน

**คำถามที่ 3 แบบเติมคำตอบแบบปิด**

1. พระราชาปลอมตัวมาดูหนังตะลุงใช่หรือไม่

ตอบ.......................................................................................................................

เฉลย/แนวคำตอบ คำตอบที่ : ใช่

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบ

ความสอดคล้องตัวชี้วัด: ท ๑.๑ ป.๔/๓ : อ่านเรื่องสั้นๆ ตามเวลาที่กำหนด และตอบคำถามจากเรื่องที่อ่าน

**คำถามที่ 4 แบบเติมคำตอบแบบเปิด**

1. **“ส่วนเจ้าควายที่ช่วยเขาไถนาทำนาก็ค่อย ๆ แก่ตัวลงจนทำงานต่อไปไม่ไหว**

**เมื่อชาวบ้านเห็นดังนั้น ชาวบ้านจึงแนะนำให้เด็กหนุ่มฆ่าควายเสีย เพราะการเลี้ยงควายที่ทำงานไม่ได้เป็นการสิ้นเปลืองโดยเปล่าประโยชน์ ”** จากข้อความข้างต้น นักเรียนมีความคิดเห็นอย่างไร

ตอบ...............................................................................................................................

เฉลย/แนวคำตอบ คำตอบที่ : เลี้ยงควายต่อไปเรื่อย ๆ จนกว่ามันจะแก่ตายไปเอง เพราะมันเป็นเพื่อนและเป็นผู้มีพระคุณ

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบตอบเชิงซ้อน

ความสอดคล้องตัวชี้วัด: ท ๑.๑ ป.๔/๔ : แยกข้อเท็จจริงและข้อคิดเห็น จากเรื่องที่อ่าน

**คำถามที่ 5 แบบเติมคำตอบแบบอิสระ**

1. จากนิทานข้างต้น ผู้แต่งมีจุดมุ่งหมายให้ผู้อ่านเกิดความรู้สึกอย่างไร

ตอบ.......................................................................................................................

เฉลย/แนวคำตอบ คำตอบที่ : ผู้แต่งต้องการชี้ให้เห็นถึงความดีและการตอบแทนบุญคุณ

กระบวนการอ่าน: การบูรณาการและตีความ

สถานการณ์: บริบทการอ่านเพื่อการศึกษา

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบ

ความสอดคล้องตัวชี้วัด: ท ๑.๑ ป.๔/๔ : แยกข้อเท็จจริงและข้อคิดเห็นจากเรื่องที่อ่าน

ท ๑.๑ ป.๔/๖ : สรุปความรู้และข้อคิดจากเรื่องที่อ่านเพื่อนำไปใช้ในชีวิตประจำวัน